**МОНГОЛ УЛСЫН ИХ ХУРЛЫН 2021 ОНЫ НАМРЫН ЭЭЛЖИТ ЧУУЛГАНЫ**

**ХУУЛЬ ЗҮЙН БАЙНГЫН ХОРООНЫ 10 ДУГААР САРЫН 19-НИЙ ӨДӨР**

**/МЯГМАР ГАРАГ/-ИЙН ХУРАЛДААНЫ ТОВЬЁГ**

|  |  |  |
| --- | --- | --- |
| **№** | **Баримтын агуулга** | **Хуудас** |
| **1.** | **Хуралдааны товч тэмдэглэл:** | 1-2 |
| **2.** | **Хуралдааны дэлгэрэнгүй тэмдэглэл** | 3-6 |
|  | 1.*Хуульчийн эрх зүйн байдлын тухай хуулийн төсөлтэй хамт өргөн мэдүүлсэн* ***Монгол Улсын Ерөнхийлөгчийн тухай хуульд өөрчлөлт оруулах тухай хуулийн төсөл /****Засгийн газар 2021.05.12-ны өдөр өргөн мэдүүлсэн,* ***анхны хэлэлцүүлэг/*** | 3-6 |

***Монгол Улсын Их Хурлын 2021 оны намрын ээлжит чуулганы***

***Хууль зүйн байнгын хорооны 10 дугаар сарын 19-ний өдөр***

***/Мягмар гараг/-ийн хуралдааны товч тэмдэглэл***

Хууль зүйн байнгын хорооны дарга С.Бямбацогт ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 19 гишүүнээс 11 гишүүн хүрэлцэн ирж, 57.9 хувийн ирцтэйгээр хуралдаан 14 цаг 24 минутад Төрийн ордны “Их эзэн Чингис хаан” танхимд эхлэв.*

*Чөлөөтэй: Б.Дэлгэрсайхан, Л.Мөнхбаатар, Ц.Мөнх-Оргил, Ц.Сэргэлэн, Д.Цогтбаатар, Б.Энх-Амгалан;*

*Эмнэлгийн чөлөөтэй: Ш.Адьшаа;*

*Тасалсан: С.Амарсайхан.*

Хэлэлцэх асуудалтай холбогдуулан Улсын Их Хурлын гишүүн Б.Энхбаяр үг хэлэв.

***Нэг.Хуульчийн эрх зүйн байдлын тухай хуулийн төсөлтэй хамт өргөн мэдүүлсэн Монгол Улсын Ерөнхийлөгчийн тухай хуульд өөрчлөлт оруулах тухай хуулийн төсөл /****Засгийн газар 2021.05.12-ны өдөр өргөн мэдүүлсэн,* ***анхны хэлэлцүүлэг/***

Хэлэлцэж буй асуудалтай холбогдуулан Хууль зүй, дотоод хэргийн яамны Төрийн нарийн бичгийн дарга Б.Баасандорж, мөн яамны Хууль зүйн бодлогын газрын шинжээч Т.Нарантунгалаг нар оролцов**.**

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Б.Хонгорзул, Байнгын хорооны асуудал хариуцсан хэлтсийн Хууль зүйн байнгын хороо хариуцсан ахлах зөвлөх М.Үнэнбат, референт Л.Мөнхчимэг нар байлцав.

Байнгын хорооны дарга С.Бямбацогт хуулийн төслийн талаар танилцуулав.

***Монгол Улсын Их Хурлын чуулганы хуралдааны дэгийн тухай хуулийн 39 дүгээр зүйлийн 39.10-т заасны дагуу*** *Монгол Улсын Ерөнхийлөгчийн тухай хуульд өөрчлөлт оруулах тухай хуулийн төслийг зүйл бүрээр хэлэлцэв.*

Төслийн 1 дүгээр зүйлтэй холбогдуулан Улсын Их Хурлын гишүүн Ж.Сүхбаатарын тавьсан асуултад Байнгын хорооны дарга С.Бямбацогт хариулж, тайлбар хийв.

Төслийн 2 дугаар зүйлтэй холбогдуулан бичгээр гаргасан саналаа Улсын Их Хурлын гишүүн С.Бямбацогт тайлбарлав.

**С.Бямбацогт:** Улсын Их Хурлын гишүүн С.Бямбацогтын гаргасан, Төслийн 2 дугаар зүйлийг дор дурдсанаар өөрчлөн найруулах:

“2 дугаар зүйл. Энэ хуулийг 2021 оны 11 дүгээр сарын 05-ны өдрөөс эхлэн дагаж мөрдөнө.” гэсэн саналыг дэмжье гэсэн санал хураалт явуулъя.

Зөвшөөрсөн: 11

Татгалзсан: 0

Бүгд: 11

100 хувийн саналаар дэмжигдлээ.

Төслийг зүйл бүрээр хэлэлцэж дууслаа.

Байнгын хорооноос гарах санал, дүгнэлтийг Улсын Их Хурлын гишүүн Ш.Раднаасэд Улсын Их Хурлын чуулганы нэгдсэн хуралдаанд танилцуулахаар тогтов.

Байнгын хорооны хуралдаанаар 1 асуудал хэлэлцэв.

*Хуралдаан 11 минут үргэлжилж, 19 гишүүнээс 11 гишүүн хүрэлцэн ирж, 57.9 хувийн ирцтэйгээр 14 цаг 35 минутад өндөрлөв.*

**Тэмдэглэлтэй танилцсан:**

ХУУЛЬ ЗҮЙН БАЙНГЫН

ХОРООНЫ ДАРГА С.БЯМБАЦОГТ

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

ШИНЖЭЭЧ Э.СУВД-ЭРДЭНЭ

**МОНГОЛ УЛСЫН ИХ ХУРЛЫН 2021 ОНЫ НАМРЫН ЭЭЛЖИТ ЧУУЛГАНЫ**

**ХУУЛЬ ЗҮЙН БАЙНГЫН ХОРООНЫ 10 ДУГААР САРЫН 19-НИЙ ӨДӨР**

**/МЯГМАР ГАРАГ/-ИЙН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**С.Бямбацогт:** Байнгын хорооны эрхэм гишүүдийн энэ өдрийн амгаланг айлтгая. Байнгын хорооны гишүүдийн олонх хүрэлцэн ирсэн тул Хууль зүйн байнгын хорооны 2021 оны 10 дугаар сарын 19-ны өдрийн хуралдааныг нээснийг мэдэгдье.

Хуралдаанд хүрэлцэн ирсэн гишүүдийг танилцуулъя. Ганбат гишүүн хүрэлцэн ирсэн байна. Раднаасэд гишүүн хүрэлцэн ирсэн байна. Бямбацогт гишүүн хүрэлцэн ирсэн байна. Алтанхуяг гишүүн хүрэлцэн ирсэн байна. Сандаг-Очир гишүүн хүрэлцэн ирсэн байна. Энхбаяр гишүүн хүрэлцэн ирсэн байна. Мөнхцэцэг гишүүн хүрэлцэн ирсэн байна. Сүхбаатар гишүүн хүрэлцэн ирсэн байна. Нямбаатар гишүүн хүрэлцэн ирсэн байна. Учрал гишүүн хүрэлцэн ирсэн байна. Ирвэл зохих 19 гишүүний 11 гишүүн хүрэлцэн ирсэн байна.

Хүндэтгэн үзэх шалтгаанаар ирээгүй гишүүдийг танилцуулъя. Энх-Амгалан гишүүн чөлөөтэй, Сэргэлэн гишүүн чөлөөтэй, Дэлгэрсайхан гишүүн чөлөөтэй, Адьшаа гишүүн өвчтэй, Мөнхбаатар гишүүн чөлөөтэй, Цогтбаатар гишүүн чөлөөтэй, Мөнх-Оргил гишүүн чөлөөтэй байна.

Одоогоор Амарсайхан гишүүн хуралдаандаа хүрэлцэн ирээгүй байна. Амарсайхан гишүүнийг хуралдаандаа ирэхийг урьж байна.

Байнгын хорооны хуралдааны ирцийг танилцуулж дууслаа. Хэлэлцэх асуудлыг та бүхэнд танилцуулъя.

Нэг.Хуульчийн эрхзүйн байдлын тухай хуулийн шинэчилсэн найруулгын төсөлтэй хамт өргөн мэдүүлсэн **Монгол Улсын Ерөнхийлөгчийн тухай хуульд өөрчлөлт оруулах тухай хуулийн төсөл /**Засгийн газраас 2021 оны 5 сарын 12-ны өдөр өргөн мэдүүлсэн, **анхны хэлэлцүүлэг/** явуулна.

Хэлэлцэх асуудлаар саналтай гишүүн байна уу. Алга байна. Энхбаяр гишүүн.

**Б.Энхбаяр:** Байнгын хорооны дарга, гишүүдийнхээ амрыг айлтгая. Тэгэхээр өнөөдөр бид нар шүүхийн Монгол Улсын Үндсэн хуульд орсон өөрчлөлтийн дагуу мөн шүүхийн тухай хууль батлагдсантай холбоотойгоор Монгол Улсын Ерөнхийлөгчид Үндсэн хуульд зааснаас бусад бүрэн эрхийг хуулиар олгохгүй гэдэг энэ зарчмын дагуу шүүхийн ерөнхий зөвлөлийн дарга, гишүүдийг Ерөнхийлөгч томилдог заалт нь Ерөнхийлөгчийн хуульдаа хэвээрээ байж байгаа асуудлыг хэлэлцэх гэж байгаа.Үндсэн хуульд нийцүүлэх асуудлыг хэлэlцэх гэж байгаа юм.

Үүнтэй холбоотой 3 долоо хоногийн өмнө би Шүүхийн тухай хуулийг Үндсэн хууль зөрчсөн эсэх маргааныг Үндсэн хуулийн цэцийн их суудлын хуралдаанаар хэлэлцсэнтэй холбоотойгоор цэц өөрөө Үндсэн хуулийг зөрчсөн шийдвэр гаргасан асуудлыг Байнгын хорооны гишүүдэд танилцуулсан.

Эрх зүйн дүн шинжилгээний хэлтсээс 7 хоногийн хугацаанд дүгнэлт гаргая гээд. Тэр асуудал маань 3 долоо хоночхоод байгаа юм. Энэ хэлэлцэж байгаа асуудлууд цаашдаа Шүүхийн ерөнхий зөвлөл болон сахилгын хорооны гишүүдийн томилгоо орж ирнэ. Тэнд цэцийн шийдвэрийг бид эрх зүйн хувьд нь ойлгож харж мэдээлэл авах асуудал байгаа юм. Тийм учраас энэ асуудлыг ойрын үед Эрх зүйн дүн шинжилгээний алба оруулж ирээч. Яг 3 долоо хоночхоод байна. Ирэх 7 хоног гэдэг чинь сар болох гээд байгаа юм. Тийм учраас ирэх 7 хоногт оруулж ирээч ээ гэж л хэлэх гээд л байгаа юм. Тэгэхгүй бол тэрэнтэй холбоотой асуудлууд хэлэлцэгдээд яваад байна. Баярлалаа.

**С.Бямбацогт:** Баярлалаа. Энхбаяр гишүүний асуудлыгТамгынгазраас лавласан. Хараахан танилцуулга, мэдээлэл бэлэн болоогүй байна гэсэн шалтгаанаар хэлэлцэж амжихгүй байгаа. Ойрын үед ирэх 7 хоногоос хэлэлцүүлэх тал дээр анхааръя.

За хэлэлцэх асуудалдаа оръё. Энхбаяр гишүүн агуулга ярьчихлаа. Хуульчийн эрх зүйн байдлын тухай хуулийг дагаж өргөн мэдүүлсэн Ерөнхийлөгчийн тухай хуульд өөрчлөлт оруулах ёстой. Үндсэн хуульд нийцүүлж Шүүхийн тухай хуулийг хэрэгжүүлэх зорилгоор Ерөнхийлөгчийн тухай хуульд нэмэлт өөрчлөлт оруулах асуудал яригдах юм. Хэлэлцэж байгаа асуудалтай холбогдуулан оролцож байгаа албан тушаалтнуудыг танилцуулъя.

Ажлын хэсгийн гишүүн Барсүрэнгийн Баасандорж Хууль зүй дотоод хэргийн яамны Төрийн нарийн бичгийн дарга, Төмөрчөдөрийн Нарантунгалаг Хууль зүй дотоод хэргийн яамны Хууль зүйн бодлогын газрын шинжээч. Ийм хүмүүс оролцож байна.

Монгол Улсын Их Хурлын чуулганы хуралдааны дэгийн тухай хуулийн 39.10-т “Байнгын хороо хуулийн төслийг зүйл бүрээр хэлэлцэнэ” гэж заасны дагуу хуулийн төслийг зүйл бүрээр хэлэлцэнэ.

Монгол Улсын Ерөнхийлөгчийн тухай хуульд өөрчлөлт оруулах тухай хуулийн төслийн 1 дүгээр зүйлтэй холбогдуулан асуулт асуух гишүүд нэрсээ өгнө үү. Сүхбаатар гишүүн.

**Ж.Сүхбаатар:** Хууль зүйн байнгын хорооны даргаас асуух гэсэн юм. Би ч асуух гээд байгаа юм биш. Намжаагийн Дашзэвэг гээд Монгол бизнес дээд сургуулийн захирал Дашзэвэг ах хагас жил л Шүүхийн сахилгын хороо хэзээ байгуулагдах вэ гээд надруу мессеж бичээд байгаа. Цахимаар ч бичээд асуугаад байгаа. Өмнө нь цэцийн асуудалтай холбоотойгоор түдгэлзсэн байсан. Тэгэхээр би хэдийгээр нөгөө шүүхийн хэрэгжилтийг хангах ажлын хэсгийн ахлагч ч гэлээ гэсэн одоо Хууль зүйн байнгын хорооны дарга бол сонгон шалгаруулах ажлын хэсгийн ахлагч байгаа. Тэгээд багцаа хэлэхгүй бол хүмүүсийн хүсэл мөрөөдөл байх шиг байна. Дээр нь олон зуун хэрэг ч гэсэн сахилгын хороо дээр овоорсон байгаа байх. Тэгэхээр та нэг багцаа хэлээч. Шүүхийн сахилгын хороо хэзээ ажилдаа орох бол гэж.

Хоёрдугаарт, ер нь Байнгын хорооны дарга маань анхаарлаа хандуулах хэрэгтэй. Би ч бас анхаарал хандуулах ёстой хүний нэг. Төсвийн асуудал хэлэлцэж байдаг. Нөгөө шүүхийн сахилгын хороо маань байр ч үгүй, сандал ширээ ч үгүй явж байгаа айл. Тэгэхээр энэ асуудалтай холбогдуулаад хэлэхэд ийм асуудал дээр хүмүүс хүлээгээд байх шиг байгаа юм. Ер нь ямар бодолтой байгаа бол Хууль зүйн байнгын хороо, дарга нь. Энэ дээр та товч хариулчихвал хүмүүс хуралдааны явц харж байгаа бол нэг ойлголт авах байх гэж бодож байна.

**С.Бямбацогт:** Сүхбаатар гишүүний асуултад хариулъя. 2021 оны 1 сард бид нар Монгол Улсын Үндсэн хуулийн нэмэлт, өөрчлөлтөд нийцүүлэн Шүүхийн тухай хуулийн шинэчилсэн найруулгыг баталсан байгаа. Үүнтэй холбоотойгоор 3 сарын 1-ээс хууль маань үйлчилж эхэлсэн. 3 сард бид нар Байнгын хорооны тогтоолоор журмаа батлаад, сонгон шалгаруулах ажлын хэсгээ томилоод ажилд орсон байсан. Харамсалтай нь тухайн үед Монгол Улсын өмнөх Ерөнхийлөгчөөс Үндсэн хуулийн цэцэд гомдол гаргасны дагуу энэ Шүүхийн тухай хуулийн хэрэгжилт буюу Шүүхийн шүүгч бус гишүүдийг сонгон шалгаруулах, сахилгын хорооны болон шүүхийн ерөнхий зөвлөлийн шүүгч бус гишүүнийг сонгон шалгаруулах ажиллагаа тодорхой хэмжээгээр саатсан. Өнгөрсөн 9 сард Монгол Улсын Ерөнхийлөгчөөс Үндсэн хуулийн цэцэд гаргасан гомдлыг татаж авсантай холбогдуулан Шүүхийн ерөнхий зөвлөлийн шүүгч бус гишүүн, Шүүхийн сахилгын хорооны шүүгч бус гишүүдийг сонгон шалгаруулах ажиллагаа үргэлжлэх бололцоотой болсон. Энэ хүрээнд ажлын хэсэг ажиллагаанууд хийгдэж байгаа. Өнгөрсөн хугацаанд бид бас нэр дэвшигч нэг бүртэй ярилцах, ажлын хэсгээрээ ярилцах, мэдээллүүд цуглуулах ажлуудыг хийгээд үндсэндээ энэ 7 хоногт бид нар Байнгын хороонд болон нээлттэй сонсголд 7 хүртэлх нэр дэвшигчийг сонгон шалгаруулж олон нийтэд нээлттэй зарлах ажлууд хийгдэхээр бэлтгэл хангагдаж байна.

Өөрөө хэлбэл ажлын хэсгээс 7 хүртэл гишүүдийг бид нар сонгон шалгаруулж олон нийтэд нээлттэйгээр зарлана. Энэ процесс бол 14 хоногийн хугацаанд нээлттэй сонгон шалгаруулалтыг Шүүхийн ерөнхий зөвлөлийн шүүгч бус гишүүн болон шүүхийн сахилгын хорооны шүүгч бус 7 хүртэл гишүүн дээр нээлттэй мэдээлэл авах ажиллагаанууд хийгдэнэ. Үүний дараа Байнгын хороо дээр нээлттэй сонсгол хийгдэнэ. Нээлттэй сонсголын дараа Хууль зүйн байнгын хороо санал хурааж чуулганд оруулна. Чуулганаар эцэслэн томилох процесс явагдана. Энэ процесс үндсэндээ бол 11 сарын дундуур эцэслэн дуусах болов уу гэсэн байдалтай байгаа.

Хоёр дахь асуудлын тухайд Шүүхийн тухай хуулиар, Хүний эрхийн тухай хуулиар бид нар Хүний эрхийн үндэсний комисс, Шүүхийн ерөнхий зөвлөл, Шүүхийн сахилгын хороо, Улсын дээд шүүх болон Хууль зүйн байнгын хороонд төсвөө ирүүлээд Хууль зүйн байнгын хороо хянаад үүнийг нь төсвийн ерөнхийлөн захирагч нар, Сангийн яам, Засгийн газарт хүргүүлээд Засгийн газар ямар нэгэн байдлаар хөдөлгөөн оруулахгүй, хасахгүй, бууруулахгүйгээр төсөвтэй нэгтгэж Их Хуралд өргөн барих ёстой. Харамсалтай нь энэ процесс тодорхой хэмжээгээр зөрчигдсөн байгаа.

Өөрөөр хэлэх юм бол Үндсэн хуулийн байгууллага болохдоо Шүүхийн сахилгын хороо анх удаа байгуулагдаж байгаа. Үүний төсвийг бид нар Шүүхийн ерөнхий зөвлөлөөс ирүүлсний дагуу хянаад Хууль зүйн байнгын хорооноос албан бичгээр хандсан. Их хуралд өргөн барьсан төсөв дээр Шүүхийн сахилгын хороо байхгүйгээр төсвийг хассан байгаа. Иймэрхүү хууль зөрчсөн процесс болсон байгаа учраас үүнийг бид нар төсвийн 2 дахь хэлэлцүүлгийн үед засах, залруулах шаардлагатай байгаа. Зөвхөн сахилгын хороо биш, Шүүхийн ерөнхий зөвлөл, Улсын дээд шүүхийн төсөв, Хүний эрхийн үндэсний комиссын төсөв дээр нэлээн анхаарч ажиллах шаардлагатай байгаа гэдгийг гишүүддээ хэлье. Энэ дээр төсвийн 2 дахь хэлэлцүүлэгт нэлээн нухацтай ярилцах шаардлага гарна.

Асуулт асуух гишүүд асуултаа асууж дууслаа. Хуулийн төсөлтэй холбогдуулан гишүүдээс бичгээр гаргасан санал 1 дүгээр зүйл дээр байхгүй. 2 дугаар зүйл дээр санал, асуулт байна уу. Асуулт алга байна. 2 дугаар зүйл дээр гишүүдээс бичгээр гаргасан санал байгаа. Саналыг уншиж танилцуулъя.

Санал гаргасан Улсын Их Хурлын гишүүн С.Бямбацогт.

2 дугаар зүйл. 2 дугаар зүйлийг дор дурдсанаар өөрчлөн найруулах,

2 дугаар зүйл. Энэ хуулийг 2021 оны 11 дүгээр сарын 05-ны өдрөөс эхлэн дагаж мөрдөнө гэсэн заалт оруулъя.

Яагаад гэвэл Шүүхийн тухай хуулийг хэрэгжих бололцоо боломжийг хангах үүднээс энэ хуулийн нэмэлт, өөрчлөлтийг нааш нь татсан хугацаанд батлах шаардлагатай байгаа гэдгийг та бүхэнд танилцуулъя.

Санал хураалт явуулъя. Санал хураалтад 11 гишүүн оролцож 100 хувийн саналаар энэ санал дэмжигдлээ.

Хуулийн төсөлтэй холбогдуулан гишүүдээс бичгээр гаргасан саналаар санал хураалт явуулж дууслаа.

Монгол Улсын Ерөнхийлөгчийн тухай хуульд өөрчлөлт оруулах тухай хуулийн төслийг зүйл бүрээр хэлэлцлээ.

Монгол Улсын Ерөнхийлөгчийн тухай хуульд өөрчлөлт оруулах тухай хуулийн төслийн анхны хэлэлцүүлгийг явуулж дууслаа.

Хуулийн төслийн анхны хэлэлцүүлгийг явуулсан талаарх Байнгын хорооны санал, дүгнэлтийг чуулганы нэгдсэн хуралдаанд Рандаасэд гишүүн танилцуулах уу. За Раднаасэд гишүүн танилцуулъя.

Өнөөдрийн Байнгын хорооны хуралдаанаар хэлэлцэх асуудал дууссаныг мэдэгдье. Хуралдаандаа идэвхтэй оролцсон гишүүддээ баярлалаа.

ДУУНЫ БИЧЛЭГЭЭС ХУРАЛДААНЫ

ДЭЛГЭРЭНГҮЙ ТЭМДЭГЛЭЛ

БУУЛГАЖ, ХЯНАСАН**:**

ШИНЖЭЭЧ Э.СУВД-ЭРДЭНЭ